b'\n_START_ARTICLE_\nNetscape (spletni brskalniki)\n_START_SECTION_\nNetscape Navigator (razli\xc4\x8dice 1.0\xe2\x80\x933.0)\n_START_PARAGRAPH_\nNetscape Navigator je bilo ime Netscapovega spletnega brskalnika od razli\xc4\x8dice 1.0 do 4.8. Prva beta izdaja je iz\xc5\xa1la leta 1994, znana po imenu Mosaic oziroma Mosaic Netscape, ki so ga po to\xc5\xbebi NCSA (ki je razvil NCSA Mosaic) spremenili v Netscape Navigator. Spremenilo se je tudi ime podjetja iz Mosaic Communications Corporation v Netscape Communications Corporation._NEWLINE_Brskalnik je bil tedaj dale\xc4\x8d najnaprednej\xc5\xa1i na voljo in je po\xc5\xbeel takoj\xc5\xa1en uspeh, saj je \xc5\xa1e v beta fazi postal vodilni brskalnik po dele\xc5\xbeu uporabe. Netscapov tr\xc5\xbeni dele\xc5\xbe je \xc5\xa1e naprej hitro nara\xc5\xa1\xc4\x8dal po izidu razli\xc4\x8dice 1.0. Razli\xc4\x8dica 2.0 je dodala program za branje e-po\xc5\xa1te po imenu Netscape Mail, s \xc4\x8dimer se je Netscape iz zgolj brskalnika preobrazil v zbirko internetnih programov. V tem obdobju sta bila tako brskalnik kot zbirka znana kot Netscape Navigator. Pribli\xc5\xbeno v tem \xc4\x8dasu je AOL za\xc4\x8del ponujati svojo programsko opremo z vklju\xc4\x8denim Microsoft Internet Explorerjem._NEWLINE_Razli\xc4\x8dica 3.0 (z razvojnim imenom "Atlas") je bila prva z resno konkurenco (Microsoft Internet Explorer 3.0), ki pa takrat \xc5\xa1e ni predstavljala resne gro\xc5\xbenje in Netscape je obdr\xc5\xbeal prvo mesto med brskalniki. Razli\xc4\x8dica 3.0 je bila na voljo tudi v razli\xc4\x8dici "Gold", ki je vklju\xc4\x8devala urejevalnik HTML WYSIWYG (kasneje dodan v Netscape Communicator kot standardna funkcija). Netscape 3.0 je uvedel \xc5\xa1tevilne nove funkcije, med njimi nove vti\xc4\x8dnike, barve ozadja za tabele, atribut archive in element applet. Netscape Navigator 3 je po\xc5\xbeel izjemen uspeh in je za svojega \xc4\x8dasa imel dele\xc5\xbe \xc4\x8dez 90%, ki pa se je pozneje zmanj\xc5\xa1al zaradi brezpla\xc4\x8dnega Internet Explorerja, vklju\xc4\x8denega v operacijski sistem Windows 98. Najnovej\xc5\xa1a razli\xc4\x8dica te linije je bila 3.04.\n_START_SECTION_\nNetscape Communicator (razli\xc4\x8dice 4.0\xe2\x80\x934.8)\n_START_PARAGRAPH_\nNetscape je v razli\xc4\x8dici 4 zbirko programov, ki se je prej enako kot brskalnik imenovala Netscape Navigator, preimenoval v Netscape Communicator. Kon\xc4\x8dna razli\xc4\x8dica Netscape Communicatorja je bila objavljena junija 1997. Tej novi razli\xc4\x8dici, ki je bolj ali manj temeljila na kodi Netscape Navigatorja 3, so bile dodane nove funkcije, kot so podpora nekaterih elementov CSS1, minimalna podpora dinami\xc4\x8dnih pisav in element object. Nova zbirka je bila uspe\xc5\xa1na navkljub nara\xc5\xa1\xc4\x8dajo\xc4\x8di konkurenci Internet Explorerja 4.0 in te\xc5\xbeavam z zastarelim jedrom brskalnika. Zbirka Communicator je bila sestavljena iz programov Netscape Navigator, Netscape Mail and Newsgroups, Netscape Address Book in Netscape Composer (urejevalnik HTML, ki je kasneje postal Mozilla Composer in se s\xc4\x8dasoma odcepil v povsem drug izdelek, Nvu). Oktobra 1998 je bil izdan Netscape Communicator 4.5. Nova razli\xc4\x8dica je vklju\xc4\x8devala razli\xc4\x8dne izbolj\xc5\xa1ave predvsem komponente za e-po\xc5\xa1to in novi\xc4\x8darske skupine, vendar ni posodobila jedra brskalnika. Le mesec dni kasneje je podjetje Netscape Communications Corporation kupil AOL. Samostojna razli\xc4\x8dica Netscape Navigatorja je ostala na voljo, vendar je bil razvoj ukinjen po razli\xc4\x8dici 4.08 za Windows. Samostojne razli\xc4\x8dice za druge operacijske sisteme, kot je Unix/Linux, so bile vzdr\xc5\xbeevane do razli\xc4\x8dice 4.8._NEWLINE_Januarja 1998 je Netscape Communications Corporation oznanil, da bodo vse prihodnje razli\xc4\x8dice njihove programske opreme brezpla\xc4\x8dne, razvijala pa jih bo odprtokodna skupnost (Mozilla). Napovedan je bil Netscape Communicator 5.0 (s kodnim imenom "Gromit"). Vendar pa je pri izdaji nove ve\xc4\x8dje razli\xc4\x8dice Netscapea pri\xc5\xa1lo do precej\xc5\xa1nje zamude, zaradi \xc4\x8desar se je Communicator z leti postaral, preden je bil sploh izdan. Zaradi tega in zaradi vse bolj napredne Internet Explorerjeve podpore tehnologij HTML 4, CSS, DOM in ECMAScript je novi Internet Explorer 5.0 prehitel Netscape po tr\xc5\xbenem dele\xc5\xbeu. Novembra 1998 je bilo delo na Netscapu 5.0 opu\xc5\xa1\xc4\x8deno in za\xc4\x8del se je razvoj \xc4\x8disto novega programa.\n_START_SECTION_\nNetscape Communicator 5.0 (preklican)\n_START_PARAGRAPH_\nNetscape 5.0 ("Gromit") je bil nadaljevanje kode 4.x, vendar sta bili razviti le dve predrazvojni razli\xc4\x8dici, ena temelje\xc4\x8da na izvirni kodi Communicatorja (z izbolj\xc5\xa1avami stabilnosti in u\xc4\x8dinkovitosti delovanja sredice glede na 4.0 - Mariner) in druga z uporabo tehnologije Gecko._NEWLINE_\xc4\x8ceprav je Netscape prvotno nameraval najprej uporabiti sredico Mariner in jo kasneje nadomestiti z Geckom (ki je bil razvit docela na novo), Netscape 5 in Mariner nikoli nista bila izdana. Vseeno pa so bile razli\xc4\x8dice o\xc5\xa1tevil\xc4\x8dene, kot \xc4\x8de bi razli\xc4\x8dica bila izdana._NEWLINE_Netscape je oblikoval skupnost Mozilla Foundation in razvil zbirko Mozilla Application Suite, temelje\xc4\x8do na Gecku. Odprtokodni brskalnik Mozilla je bil nato uporabljen kot osnova za Netscape 6.\n_START_SECTION_\nNetscape 6 (razli\xc4\x8dice 6.0\xe2\x80\x936.2.3)\n_START_PARAGRAPH_\nLeta 1998 se je oblikovala neuradna skupnost Mozilla.org, ki jo je ve\xc4\x8didel financiral Netscape in je bila namenjena koordiniranju razvoja Netscapea 5. S starajo\xc4\x8do se kodo Netscape Communicatorja je bilo te\xc5\xbeavno delati, zato se je konec oktobra 1998 podjetje odlo\xc4\x8dilo opustiti to vejo kode in na novo razviti celoten brskalnik z uporabo sodobnej\xc5\xa1e tehnologije Gecko. Gecko je bil uporabljen v spletnem brskalniku Mozilla, na osnovi katerega je bil razvit Netscape 6._NEWLINE_Ta odlo\xc4\x8ditev je pomenila veliko zakasnitev v izdaji nove razli\xc4\x8dice Netscapea. V tem \xc4\x8dasu je Netscape prevzel AOL, ki je zaradi pritiska skupnosti izsilil izdajo Netscapea 6.0 v letu 2000. Javne beta razli\xc4\x8dice so bile objavljene aprila, avgusta in oktobra tega leta, Netscape 6.0 pa je bil izdan novembra 2000._NEWLINE_Zbirka je bila tako kot doslej sestavljena iz brskalnika Netscape Navigator in drugih komponent Communicatorja, novost je bil odjemalec AOL Instant Messenger, imenovan Netscape Instant Messenger. Vendar pa je takoj postalo jasno, da Netscape 6 \xc5\xa1e ni bil pripravljen na izdajo, zaradi \xc4\x8desar je do\xc5\xbeivel velik neuspeh. Temeljil je na Mozilla 0.6, ki \xc5\xa1e ni bil pripravljen za javno uporabo in je trpel zaradi \xc5\xa1tevilnih resnih napak, ki so povzro\xc4\x8dale pogosta sesutja ali po\xc4\x8dasno nalaganje strani._NEWLINE_Novej\xc5\xa1e razli\xc4\x8dice Netscapa 6 so bile veliko bolj\xc5\xa1e (6.2.x je slovel kot posebej dobra razli\xc4\x8dica), vendar se je brskalnik le s te\xc5\xbeavo odkupil razo\xc4\x8darani skupnosti.\n_START_SECTION_\nNetscape (razli\xc4\x8dice 7.0\xe2\x80\x937.2)\n_START_PARAGRAPH_\nNetscape 7.0 (s kodnim imenom "Mach Five", osnovan na Mozilli 1.0.1) je iz\xc5\xa1el avgusta 2002 in je bil neposredno nadaljevanje Netscapa 6 z zelo podobnimi komponentami. Brskalnik je imel nekaj uporabnikov, vendar je bil \xc5\xa1e vedno zelo manj\xc5\xa1inski brskalnik; ena od te\xc5\xbeav je bila \xc5\xbee to, da je bila zbirka Mozilla sama po sebi velika konkurenca. Poleg tega se je AOL odlo\xc4\x8dil, da bo v Netscapu 7.0 izklju\xc4\x8dil Mozillino funkcijo za blokiranje pojavnih oken, kar je zelo razburilo skupnost. Zaradi prito\xc5\xbeb je AOL blokiranje pojavnih oken vklju\xc4\x8dil v Netscape 7.01. Netscape je tudi razvil novo od AOL neodvisno razli\xc4\x8dico zbirke (brez obi\xc4\x8dajnih dodatkov AOL). Netscape 7.1 (s kodnim imenom "Buffy" in temelje\xc4\x8d na Mozilli 1.4) je bil izdan v juniju 2003._NEWLINE_Leta 2003 je AOL zaprl svoj oddelek Netscape in vse njegove zaposlene odpustil ali dodelil drugam. Mozilla.org je nadaljevala svojo pot kot neodvisna neprofitna organizacija Mozilla Foundation in prevzela \xc5\xa1tevilne biv\xc5\xa1e Netscapove zaposlene. AOL je \xc5\xa1e naprej razvijal Netscape, toda ker projekt ni imel osebja, so bile izbolj\xc5\xa1ave minimalne._NEWLINE_Leto pozneje, avgusta 2004, je bila izdana zadnja razli\xc4\x8dica, temelje\xc4\x8da na Mozilli: Netscape 7.2, na osnovi Mozille 1.7.2.\n_START_SECTION_\nNetscape Browser (razli\xc4\x8dica 8.0\xe2\x80\x938.1.3)\n_START_PARAGRAPH_\nMed letoma 2005 in 2007 so izdaje Netscapea postala znane kot Netscape Browser. AOL se je odlo\xc4\x8dil zasnovati Netscape Browser na relativno uspe\xc5\xa1nem Mozilla Firefoxu, brskalniku Mozille Foundation, izpeljanem iz zbirke Mozilla. Ta izdaja ni bila ve\xc4\x8d polna zbirka internetnih programov, marve\xc4\x8d le \xc5\xa1e spletni brskalnik. Druga kontroverzna odlo\xc4\x8ditev je bila, da je brskalnik za izris strani uporabljal tako tehnologijo Gecko iz prej\xc5\xa1njih izdaj kot tudi Trident iz Internet Explorerja._NEWLINE_Netscape Browser 8.1.3 je bil izdan 2. aprila 2007 in je vklju\xc4\x8deval razne popravke napak iz razli\xc4\x8dic 8.0\xe2\x80\x938.1.2\n_START_SECTION_\nNetscape Navigator (razli\xc4\x8dica 9.0)\n_START_PARAGRAPH_\nNetscape je 23. januarja 2007 potrdil, da bo razli\xc4\x8dice Netscape Browserja 8.0\xe2\x80\x938.1.2 nasledil nov samostojen brskalnik, Netscape Navigator 9. Dodana je bila podpora za spletne vire RSS in integracija z Netscapovim spletnim portalom Propeller. Prav tako je ta razli\xc4\x8dica spet uvedla podporo za platformi Linux in Mac OS X. Kot Netscape 8.x je tudi ta izdaja temeljila na priljubljenem Mozilli Firefoxu (2.0), podpirala pa je tudi namestitev Firefoxovih dodatkov in vti\xc4\x8dnikov, katerih je nekaj razvil tudi Netscape._NEWLINE_Prva beta razli\xc4\x8dica programa je iz\xc5\xa1la 5. junija 2007, kon\xc4\x8dna razli\xc4\x8dica pa 15. oktobra 2007._NEWLINE_28. decembra 2007 so razvijalci Netscapea oznanili, da bo AOL ukinil svoj spletni brskalnik zaradi nizkega tr\xc5\xbenega dele\xc5\xbea. Netscape je ukinil brskalnik 1. marca 2008 in ponudil podporo za prehod na Flock ali Mozilla Firefox.'